

Erjavčeva 15, 1000 Ljubljana T: 01 230 80 00, 01 230 80 01

 F: 01 230 80 17

 E: urad.slovenci@gov.si

 www.uszs.gov.si

Na podlagi Zakona o odnosih Republike Slovenije s Slovenci zunaj njenih meja (Uradni list RS, št. 43/2006 in 76/2010) in Uredbe o izvajanju finančnih podpor za ohranjanje in razvijanje slovenske identitete zunaj Republike Slovenije (Uradni list RS, št. 139/2006, 32/2016, 63/2017 in 114/2021) Urad Vlade Republike Slovenije za Slovence v zamejstvu in po svetu objavlja

##### *Javni razpis za razpisno področje A v letu 2025:*

##### *finančna podpora avtohtoni slovenski narodni skupnosti v zamejstvu*

1) Ime in sedež izvajalca javnega razpisa

Urad Vlade RS za Slovence v zamejstvu in po svetu, Erjavčeva cesta 15, 1000 Ljubljana, Slovenija (v nadaljevanju: Urad).

**2) Namen, cilji in prioriteta javnega razpisa**

Namen javnega razpisa za razpisno področje A v letu 2025: finančna podpora avtohtoni slovenski narodni skupnosti v zamejstvu (v nadaljevanju: javni razpis) je spodbujanje dejavnosti Slovencev, ki živijo v sosednjih državah in njihovo povezovanje z Republiko Slovenijo.

Cilji javnega razpisa so:

1. utrjevanje in ohranjanje narodne, jezikovne ter kulturne identitete Slovencev v zamejstvu,
2. medsebojno povezovanje ter povezovanje skupnosti z Republiko Slovenijo in povečanje prepoznavnosti dejavnosti Slovencev v zamejstvu na območju Republike Slovenije,
3. vzdrževanje struktur in dejavnosti Slovencev v zamejstvu,
4. delovanje in povezovanje na področju mladih in za mlade ali na področju gospodarstva ali znanosti ali izobraževanja.

Prioriteti javnega razpisa sta:

* podpora dejavnostim za utrjevanje in doseganje višje ravni znanja slovenskega jezika v zamejstvu,
* podpora vključevanju mladih v dejavnosti kulturnih, športnih in drugih društev, organizacij ter ustanov v zamejstvu.

**3) Predmet javnega razpisa**

Predmet javnega razpisa je sofinanciranje rednega delovanja in projektov, ki izpolnjujejo namen in cilje javnega razpisa.

**4) Prosilci javnega razpisa**

Na javni razpis se lahko prijavijo tako pravne kot fizične osebe iz tujine, kakor tudi posamezniki, ustanove, društva, organizacije in poslovni subjekti, ki v Republiki Sloveniji delujejo na področju povezovanja in sodelovanja s Slovenci v zamejstvu.

**5) Pomen izrazov**

**Redna dejavnost** organizacije so lastne redne naloge in operativne aktivnosti, ki jih prosilec izvaja vsako leto, skozi celo leto in predstavljajo njegovo kontinuirano organiziranost.

**Projekt** je ekonomsko neodvisen niz medsebojnih povezanih lastnih aktivnosti, ki predstavljajo zaokroženo celoto in pri katerih se za doseganje ciljev projekta uporabljajo različni viri (finančni, človeški, itd.). Projekt je začasnega značaja in njegov cilj je doseganje enkratnega rezultata z namenom trajnostnega učinka. Začasen značaj pomeni, da ima vsak projekt omejeno časovno dobo, trajanje je določeno z datumom začetka in konca, enkraten rezultat pa pomeni, da ga je zaradi njegovih posebnosti mogoče razlikovati od podobnih projektov ter od običajnih rednih nalog oziroma aktivnosti.

**Vsebine redne dejavnosti ni možno prijaviti v okviru projekta**.

**Krovne organizacije** so tiste reprezentativne organizacije narodne skupnosti, ki povezujejo registrirane organizacije in društva slovenske skupnosti in ki delujejo vsaj deset let na celotnem tradicionalnem ozemlju poselitve.

**6) Pogoji za dodelitev finančne podpore**

Finančno podporo lahko prejme prosilec, ki izpolnjuje naslednje **pogoje**:

* da si z enkratnim dejanjem ali s trajno dejavnostjo prizadeva za materialno, socialno, politično, kulturno ali duhovno dobrobit pripadnikov slovenskega naroda zunaj Republike Slovenije oziroma za ohranitev in krepitev njihove slovenske identitete;
* da ima pozitiven odnos do povezovanja z matično domovino Republiko Slovenijo;
* da spoštuje postopke in obveznosti v zvezi z rabo proračunskih sredstev Republike Slovenije.

**7) Merila za dodelitev finančne podpore**

**Merila** za dodelitev finančne podpore, so:

* izpričana vloga prosilca in njegov pomen znotraj posamezne slovenske skupnosti;
* obseg in kakovost delovanja;
* velikost in razvejanost strukture;
* načrti delovanja;
* dejanski stroški in potrebe;
* nujnost zadev;
* simbolna vrednost enkratnega dejanja, trajnega delovanja ali materialnega pričevanja;
* višina finančne podpore, ki jo prosilec prejme iz drugih virov.

Strokovna komisija lahko pridobi tudi mnenje zunanjega strokovnjaka.

Posamezne vloge se lahko pred dokončno odločitvijo strokovne komisije glede sofinanciranja uskladijo tudi z drugimi državnimi institucijami.

**8) Okvirna višina sredstev, ki je na razpolago za predmet javnega razpisa**

Okvirna višina sredstev za sofinanciranje programov in projektov avtohtonih slovenskih narodnih skupnosti v sosednjih državah v letu 2025 znaša **7.750.000 EUR** (Italija: 3.772.00 EUR, Avstrija: 2.677.000 EUR, Madžarska: 605.000 EUR, Hrvaška: 496.000 EUR in Slovenija: 200.000 EUR).Višina sredstev se lahko v skladu s sprejetim Proračunom Republike Slovenije za leto 2025 ustrezno spremeni. Sofinanciranje se izvede, če bodo za leto 2025 zagotovljena zadostna sredstva.

Sredstva, dodeljena za leto 2025, morajo biti porabljena v letu 2025.

###### 9) Dokumentacija javnega razpisa

Razpisna dokumentacija obsega:

* besedilo javnega razpisa
* obrazec za pripravo vloge za prosilce s sedežem na avstrijskem Koroškem in avstrijskem Štajerskem, v Republiki Hrvaški, v Republiki Italiji in v Republiki Sloveniji
* prijavni obrazec v spletni aplikaciji eJR (elektronski javni razpis) za prosilce s sedežem v Republiki Madžarski na naslovu: <https://uszs.ejr.gov.si/ejr-web/> (v nadaljevanju: elektronski prijavni obrazec),
* navodila za prijavo
* pogoje in merila za dodeljevanje sredstev
* osnutek pogodbe o sofinanciranju

Dokumentacija javnega razpisa je objavljena in dosegljiva na spletni strani Urada Vlade RS za Slovence v zamejstvu in po svetu: <https://www.gov.si/drzavni-organi/vladne-sluzbe/urad-vlade-za-slovence-v-zamejstvu-in-po-svetu/javne-objave/>.

**10) Način prijave**

1. **Prosilci iz zamejstva s sedežem v Republiki Avstriji, v Republiki Hrvaški in v Republiki Italiji:**

vloge pošljejo po elektronski pošti oziroma jih izjemoma lahko pošljejo po navadni pošti oziroma jih osebno predložijo na spodaj navedena sprejemna mesta:

* Prosilci iz Republike Italije svoje vloge **obvezno** pošljejo na skeniranem in podpisanem prijavnem obrazcu **na elektronski naslov:** **odbor@ssorg.eu****.** Če vloge zaradi objektivnih razlogov ni mogoče poslati po elektronski pošti, lahko prosilci vlogo pošljejo na natisnjenem in podpisanem prijavnem obrazcu in v zaprti ovojnici oz. jo  osebno predložijo na sedež Sveta slovenskih organizacij (SSO) Ul. Del Coroneo 19, 34133 Trieste /Trst, Italija.
* Prosilci s sedežem na avstrijskem Koroškem svoje vloge **obvezno** pošljejo na skeniranem in podpisanem prijavnem obrazcu **na elektronski naslov:** **office@nsks.at****.** Če vloge zaradi objektivnih razlogov ni mogoče poslati po elektronski pošti, lahko prosilci vlogo pošljejo na natisnjenem in podpisanem prijavnem obrazcu in v zaprti ovojnici oz. jo  osebno predložijo na sedež Narodnega sveta koroških Slovencev (NSKS), Viktringer Ring 26, A-9020 Klagenfurt/Celovec, Avstrija.
* Prosilci s sedežem na avstrijskem Štajerskem svoje vloge **obvezno** pošljejo na skeniranem in podpisanem prijavnem obrazcu **na elektronski naslov:** **urad.slovenci@gov.si****.** Če vloge zaradi objektivnih razlogov ni mogoče poslati po elektronski pošti, lahko prosilci vlogo pošljejo na natisnjenem in podpisanem prijavnem obrazcu in v zaprti ovojnici oz. jo osebno predložijo na Urad Vlade RS za Slovence v zamejstvu in po svetu, Erjavčeva cesta 15, 1000 Ljubljana, Slovenija.
* Prosilci iz Republike Hrvaške svoje vloge **obvezno** pošljejo na skeniranem in podpisanem prijavnem obrazcu **na elektronski naslov:** **zveza@slovenci.hr****.** Če vloge zaradi objektivnih razlogov ni mogoče poslati po elektronski pošti, lahko prosilci vlogo pošljejo na natisnjenem in podpisanem prijavnem obrazcu in v zaprti ovojnici oz. jo osebno predložijo na sedež Zveze slovenskih društev na Hrvaškem, Podpinjol 43, 51000 Rijeka/Reka, Hrvaška.

Pri posredovanju vloge po elektronski pošti mora biti v naslovu zadeve elektronske pošte navedeno: »**Prijava na javni razpis A – Slovenci v zamejstvu 2025«.**

Pri posredovanju po pošti oziroma osebni predložitvi mora biti na ovojnici navedeno:

* vidna **oznaka**: »NE ODPIRAJ - Prijava na razpis - Slovenci v zamejstvu 2025«
* **polni naslov sprejemnega mesta** (sedež krovne organizacije/Urada), kot je navedeno zgoraj
* **naziv prosilca** ter njegov **naslov** na hrbtni strani ovojnice.

Vloge, ki ne bodo podane v skladu z napisanim, ne bodo uvrščene v nadaljnji postopek.

1. **Prosilci iz zamejstva s sedežem v Republiki Madžarski (vključno s krovno organizacijo Zvezo Slovencev na Madžarskem):**

Prosilci iz Madžarske svoje vloge obvezno izpolnjujejo in oddajajo v elektronski obliki na elektronskem prijavnem obrazcu **v spletni aplikaciji eJR** (na naslovu: <https://uszs.ejr.gov.si/ejr-web/>) z vsemi dokazili in prilogami, skladno z zahtevami tega javnega razpisa in v slovenskem jeziku.

Prijaviteljem priporočamo, da vloge na javni razpis oddajajo prej, in ne tik pred skrajnim rokom za oddajo vloge, ker lahko pride do preobremenitve strežnika.

1. **Prosilci iz Republike Slovenije in krovne organizacije iz zamejstva (Avstrije, Hrvaške in Italije):**
* Prosilci iz Republike Slovenije in krovne organizacije iz zamejstva (Avstrije, Hrvaške in Italije)[[1]](#footnote-1) svoje vloge **obvezno** pošljejo na skeniranem in podpisanem prijavnem obrazcu **na elektronski naslov:** **urad.slovenci@gov.si****.**

Pri posredovanju vloge po elektronski pošti mora biti v naslovu zadeve elektronske pošte navedeno: »**Prijava na javni razpis A – Slovenci v zamejstvu 2025«.**

Če vloge zaradi objektivnih razlogov ni mogoče poslati po elektronski pošti, lahko prosilci iz Slovenije in krovne organizacije iz zamejstva (Avstrije, Hrvaške in Italije) vlogo pošljejo na natisnjenem in podpisanem prijavnem obrazcu in v zaprti ovojnici oz. jo osebno predložijo na Urad Vlade RS za Slovence v zamejstvu in po svetu, Erjavčeva cesta 15, 1000 Ljubljana, Slovenija.

Pri posredovanju po pošti oziroma osebni predložitvi mora biti na ovojnici navedeno:

* vidna **oznaka**: "NE ODPIRAJ - Prijava na razpis - Slovenci v zamejstvu 2025"
* **polni naslov sprejemnega mesta** (sedež Urada), kot je navedeno zgoraj
* **naziv prosilca** ter njegov **naslov** na hrbtni strani ovojnice.

Vloge, ki ne bodo podane v skladu z napisanim, ne bodo uvrščene v nadaljnji postopek.

**11) Trajanje javnega razpisa**

1. **Prosilci iz zamejstva s sedežem v Republiki Avstriji, v Republiki Hrvaški in v Republiki Italiji:**

Za prepozno se šteje vloga, ki **ni bila poslana na elektronski naslov sprejemnega mesta do vključno 15. 11. 2024 do 23.59 ure ali oddana na pošti do vključno 15. 11. 2024** oziroma do tega dne ni bila do 15. ure osebno predložena na zgoraj navedenih sprejemnih mestih v zamejstvu.

1. **Prosilci iz Republike Slovenije in krovne organizacije iz zamejstva Avstrije, Hrvaške in Italije):**

Za prepozno se šteje vloga, ki **ni bila poslana na elektronski naslov:** **urad.slovenci@gov.si** **do vključno 15. 11. 2024 do 23.59 ure ali oddana na pošti do vključno 15. 11. 2024** oziroma do tega dne ni bila do 15. ure osebno predložena v tajništvu Urada.

1. **Prosilci iz zamejstva s sedežem v Republiki Madžarski:**

Prosilec vlogo na javni razpis odda z elektronskim prijavnim obrazcem **v spletni aplikaciji eJR na naslovu**: <https://uszs.ejr.gov.si/ejr-web/>. Vloga se šteje za pravočasno, če je izpolnjena, podpisana in oddana na elektronskem prijavnem obrazcu v spletni aplikaciji eJR do **vključno 15. 11. 2024 do 23.59 ure.**

Prepozno oddane vloge se ne bodo uvrstile v izbirni postopek.

**12) Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa in objave rezultatov javnega razpisa na spletni strani urada v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

**13) Odpiranje vlog**

Posebne komisije za odpiranje vlog bodo pričele z odpiranjem vlog 18. 11. 2024.

Odpiranje vlog ni javno.

**14) Posredovanje usklajenega mnenja krovnih organizacij**

Komisije za odpiranje vlog iz zamejstva in Slovenije pripravijo vsebinski povzetek vlog in pridobijo usklajeno mnenje krovnih organizacij o vlogah prosilcev iz zamejstva ter vse skupaj posredujejo strokovni razpisni komisiji urada.

Rok za posredovanje usklajenih mnenj krovnih organizacij iz zamejstva je najkasneje 9. 12. 2024.

**15) Ocenjevanje vlog**

Obravnavane bodo samo pravočasno oddane in popolne vloge na v razpisni dokumentaciji predpisanih obrazcih in z obveznimi prilogami, kot določa dokumentacija javnega razpisa.

Prijave rednega delovanja oziroma projektov, ki ne bodo izpolnjevale omenjenih pogojev, bodo zavrnjene.

Prijave rednega delovanja oziroma projektov, ki ne bodo izpolnjevale namena in vsaj enega izmed ciljev razpisa, bodo zavrnjene.

Strokovna komisija bo pričela z ocenjevanjem neposredno po odprtju in posredovanju vseh prispelih vlog s strani sprejemnih mest.

**16) Obveščanje o izidu javnega razpisa**

Odločbe bodo izdane najkasneje do 10. 2. 2025.

**17) Dodatna pojasnila**

Vsa dodatna pojasnila in informacije dobite na Uradu Vlade RS za Slovence v zamejstvu in po svetu vsak dan med 9. in 15. uro, telefonska številka: 00 386 (1) 230 80 01 in 00 386 (1) 230 80 00, ter po elektronski pošti na naslovu urad.slovenci@gov.si.

Prosilci iz zamejstva s sedežem v Republiki Madžarski lahko v zvezi z elektronskim javnim razpisom (in razpisno dokumentacijo) pridobijo dodatna pojasnila in informacije na Uradu Vlade RS za Slovence v zamejstvu in po svetu vsak delovni dan med 9. in 15. uro na telefonski številki +386 (0)1 230 80 13 in +386 (0)1 230 80 00. Morebitna vprašanja je vedno mogoče posredovati tudi po elektronski pošti na ejr.uszs@gov.si.

1. Krovne organizacije iz zamejstva so: Zveza slovenskih organizacij na Koroškem, Narodni svet koroških Slovencev, Skupnost koroških Slovencev in Slovenk, Svet slovenskih organizacij, Slovenska kulturno-gospodarska zveza in Zveza slovenskih društev na Hrvaškem. [↑](#footnote-ref-1)